ΣΥΜΒΟΥΛΙΟ - ΨΗΦΙΣΜΑ ΤΟΥ ΣΥΜΒΟΥΛΙΟΥ ΚΑΙ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ της 20ής Δεκεμβρίου 1985 για τη βελτίωση της εφαρμογής των κοινωνικού περιεχομένου κανονισμών στις οδικές μεταφορές

Ι

(Ανακοινώσεις)

(85/C 384/01)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΠΟΥ ΣΥΝΗΛΘΑΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τη σύσταση της Επιτροπής,

τη γνώμη του Ευρωπαϊκού Κοινοβουλίου (1),

(1) ΕΕ αριθ. C 122 της 20.5.1985, σ. 168.

τη γνώμη της Οικονομικής και Κοινωνικής Επιτροπής (2),

(2) ΕΕ αριθ. C 104 της 25.4.1985, σ. 4.

Εκτιμώντας:

ότι οι στόχοι που καθορίζονται από τον κανονισμό (ΕΟΚ) αριθ. 543/69 του Συμβουλίου, της 25ης Μαρτίου 1969, περί εναρμονίσεως ορισμένων κοινωνικών διατάξεων που αφορούν τις οδικές μεταφορές (3), όπως τροποποιήθηκε τελευταία από τον κανονισμό (ΕΟΚ) αριθ. 2827/77 (4) και αντικαταστάθηκε για το μέλλον από τον κανονισμό (ΕΟΚ) αριθ. 3820/85 (5), όπως και οι στόχοι που ορίζονται από τον κανονισμό (ΕΟΚ) αριθ. 1463/70 του Συμβουλίου, της 20ής Ιουλίου 1970, περί καθιερώσεως συσκευής ελέγχου στον τομέα των οδικών μεταφορών (6), όπως τροποποιήθηκε τελευταία από τον κανονισμό (ΕΟΚ) αριθ. 2828/77 (7) και αντικαταστάθηκε για το μέλλον από τον κανονισμό (ΕΟΚ) αριθ.3821/85 (8), μπορούν να επιτευχθούν μόνο εάν εκτελούνται σωστά οι κανόνες, γεγονός που συνεπάγεται ιδίως τακτικό έλεγχο και εφαρμογή αποτελεσματικών κυρώσεων σε περιπτώσεις που δεν τηρούνται οι κανόνες αυτοί ότι εναπόκειται στα κράτη μέλη να θεσπίσουν τις διατάξεις σχετικά με την έκταση του απαραίτητου ελέγχου και να προβλέψουν τις απαιτούμενες κυρώσεις

(3) ΕΕ αριθ. L 77 της 29.3.1969, σ. 49.

(4) ΕΕ αριθ. L 334 της 24.12.1977, σ. 1.

(5) ΕΕ αριθ. L 370 της 31.12.1985, σ. 1.

(6) ΕΕ αριθ. L 164 της 20.7.1970, σ. 1.

(7) ΕΕ αριθ. L 334 της 24.12.1977, σ. 5.

(8) ΕΕ αριθ. L 370 της 31.12.1985.

ότι σύμφωνα με τους όρους του άρθρου 17 των κανονισμών (ΕΟΚ) αριθ. 543/69 και αριθ. 3820/85 και, αντίστοιχα, των άρθρων 21 και 19 των κανονισμών (ΕΟΚ) αριθ. 1463/70 και αριθ. 3821/85 τα κράτη μέλη θεσπίζουν τις διατάξεις που αφορούν την οργάνωση, τη διαδικασία, τους τρόπους ελέγχου και τις κυρώσεις που εφαρμόζονται σε περίπτωση παράβασης καθώς και την αμοιβαία βοήθεια μεταξύ των κρατών μελών, συμπεριλαμβανομένης της ανταλλαγής πληροφοριών για τις παραβάσεις και τις εφαρμοζόμενες κυρώσεις

ότι είναι ανάγκη να διασφαλισθεί ομοιογένεια και αποτελεσματικότητα στην εφαρμογή των εν λόγω κανονισμών από τα κράτη μέλη, ιδίως για να αποφευχθούν στρεβλώσεις των όρων ανταγωνισμού ανάμεσα στις επιχειρήσεις μεταφορών,

ΕΞΕΔΩΣΑΝ ΤΟ ΠΑΡΟΝ ΨΗΦΙΣΜΑ:

Για την εφαρμογή του άρθρου 17 των κανονισμών (ΕΟΚ) αριθ. 543/69 και (ΕΟΚ) αριθ. 3820/85 και, αντίστοιχα, των άρθρων 21 και 19 των κανονισμών (ΕΟΚ) αριθ. 1463/70 και (ΕΟΚ) αριθ. 3821/85 θα πρέπει να ληφθούν τα ακόλουθα μέτρα:

1. Όσον αφορά τους ελέγχους:

α) Οργάνωση συστήματος κατάλληλων και τακτικών ελέγχων, τόσο επί της οδού όσο και στις έδρες των επιχειρήσεων, που να καλύπτει ετησίως σημαντικό και αντιπροσωπευτικό μέρος των οδηγών, των επιχειρήσεων και των οχημάτων όλων των κατηγοριών μεταφοράς που εμπίπτουν στο πεδίο εφαρμογής των κανονισμών

β) διενέργεια των ελέγχων χωρίς να γίνεται διάκριση ούτε μεταξύ των οχημάτων ούτε μεταξύ των οδηγών, κατοίκων και μη

γ) τοποθέτηση στις υπηρεσίες ελέγχου ειδικευμένου και επαρκούς σε αριθμό προσωπικού

δ) ενίσχυση των ελέγχων επί της οδού για τις μεταφορές επιβατών κατά τη διάρκεια των περιόδων διακοπών

ε) οργάνωση ελέγχων επί της οδού, σε διαφορετικές θέσεις και σε οποιαδήποτε ώρα της ημέρας, οι οποίοι να καλύπτουν ένα αρκετά εκτεταμένο μέρος του οδικού δικτύου ώστε να γίνεται δύσκολη η παράκαμψη των σταθμών ελέγχου

στ) χορήγηση βεβαίωσης στον οδηγό μετά από κάθε έλεγχο

ζ) διεξαγωγή συμπληρωματικής έρευνας στις συγκεκριμένες επιχειρήσεις εφόσον έχουν διαπιστωθεί σοβαρές παραβάσεις επί της οδού

η) χορήγηση στους υπαλλήλους που είναι υπεύθυνοι για τον έλεγχο επί της οδού

- καταλόγου των κύριων σημείων που πρέπει να ελέγχονται,

- ενός πολυγλώσσου οδηγού, που θα συντάξει η Επιτροπή και ο οποίος θα αναφέρει τους πιο χρήσιμους τεχνικούς όρους για τον έλεγχο των οδηγών

θ) ανταλλαγή πληροφοριών, σε κατάλληλο επίπεδο, μεταξύ των διοικητικών αρχών και των αρχών ελέγχου σχετικά με τις εμπειρίες, τα προβλήματα και τις δυνατές λύσεις

ι) διευκόλυνση των ελέγχων με τη χορήγηση βεβαίωσης από τους εργοδότες στους οδηγούς τους που εκτελούν διεθνή μεταφορά σε κράτος μέλος οι αρμόδιες αρχές του οποίου απαιτούν μια τέτοια βεβαίωση, εφόσον αυτοί δεν έχουν οδηγήσει, για έκτακτους λόγους, μία ή περισσότερες ημέρες κατά τη διάρκεια της εβδομάδας.

2. Όσον αφορά την εκτέλεση των κανονισμών:

α) Λήψη κατάλληλων μέτρων ώστε να εξασφαλιστεί ο αποτρεπτικός χαρακτήρας των κυρώσεων και να αποφευχθεί έτσι το να προκαλούν οι παραβάσεις οικονομικά πλεονεκτήματα

β) έγκριση αποτελεσματικών μέσων για τη δίωξη των οδηγών οι οποίοι διαπράττουν παράβαση στο έδαφος ενός κράτους μέλους του οποίου δεν είναι κάτοικοι, καθώς και για την είσπραξη των προστίμων που έχουν επιβληθεί στους οδηγούς αυτούς, στα πλαίσια του ισχύοντος διεθνούς ή εθνικού δικαίου

γ) δυνατότητα, για την αρχή που είναι αρμόδια για την απονομή των αδειών μεταφοράς, να τις αναστέλλει ή να τις στερεί, σε περίπτωση σοβαρών και επανειλημμένων παραβάσεων των κανονισμών

δ) δυνατότητα προσωρινής ακινητοποίησης των οχημάτων, εάν οι οδηγοί τους, έχοντας διαπράξει παράβαση, ενδέχεται να αποτελούν κίνδυνο για την οδική ασφάλεια.

3. Όσον αφορά την ενημέρωση και τη δημοσιότητα:

α) Οργάνωση αμοιβαίων επισκέψεων και συνεδριάσεων με υπαλλήλους στους οποίους έχει ανατεθεί η εκτέλεση των κανονισμών στα κράτη μέλη

β) περιοδική δημοσίευση, από τις αρμόδιες αρχές, εκθέσεων σχετικά με τα αποτελέσματα των ελέγχων επί της οδού και του ελέγχου των επιχειρήσεων

γ) γνωστοποίηση στην Επιτροπή, μέσα σε δώδεκα μήνες από την έκδοση του παρόντος ψηφίσματος, των μέτρων που θέσπισαν τα κράτη μέλη για την εφαρμογή του.